b'\n_START_ARTICLE_\nDelo lyga\n_START_SECTION_\nRaida\n_START_PARAGRAPH_\nPrielaidos lygai atsirasti susidar\xc4\x97 Graik\xc5\xb3-pers\xc5\xb3 kar\xc5\xb3 metu, kuomet 479\xc2\xa0m. pr. m. e. At\xc4\x97n\xc5\xb3 vadovaujami graikai sumu\xc5\xa1\xc4\x97 persus Plat\xc4\x97jos m\xc5\xab\xc5\xa1yje ir prad\xc4\x97jo kontrpuolim\xc4\x85, i\xc5\xa1vaduodami pers\xc5\xb3 okupuotus graik\xc5\xb3 polius Eg\xc4\x97jo j\xc5\xabros pakrant\xc4\x97se: Ma\xc5\xbeojoje Azijoje, Trakijoje, Makedonijoje, Tesalijoje ir t. t._NEWLINE_Tuo metu i\xc5\xa1siskyr\xc4\x97 nuomon\xc4\x97s tarp iki tol kartu kovojusi\xc5\xb3 Spartos ir At\xc4\x97n\xc5\xb3. Sparta si\xc5\xabl\xc4\x97 baigti kar\xc4\x85 ir perkelti Ma\xc5\xbeosios Azijos graikus \xc4\xaf Balkanus, o At\xc4\x97nai si\xc5\xabl\xc4\x97 juos ginti. Spartai pasitraukus i\xc5\xa1 Pers\xc5\xb3 kar\xc5\xb3, At\xc4\x97nai liko vienintelis lyderis Eg\xc4\x97jo j\xc5\xabros poli\xc5\xb3 tarpe. Tais pa\xc4\x8diais metais i\xc5\xa1vaduot\xc5\xb3j\xc5\xb3 poli\xc5\xb3 atstovai susirinko Delo saloje, kur sudar\xc4\x97 sutart\xc4\xaf kartu kovoti prie\xc5\xa1 persus ir dalintis karo i\xc5\xa1laidas._NEWLINE_Jau pirmaisiais egzistavimo metais (vadovaujant strategui Kimonui) lyga susid\xc5\xabr\xc4\x97 su vidaus problemomis. Kuomet i\xc5\xa1 lygos band\xc4\x97 i\xc5\xa1eiti keletas nari\xc5\xb3 (Naksas ir Tasas), At\xc4\x97nai j\xc4\x97ga privert\xc4\x97 juos likti s\xc4\x85jungoje, greitai tapdami lygos hegemonu. 461\xc2\xa0m. pr. m. e. Kimon\xc4\x85 ostrakavus, vald\xc5\xbei\xc4\x85 per\xc4\x97m\xc4\x97 strategas Periklis, kuris dar labiau sustiprino At\xc4\x97n\xc5\xb3 \xc4\xaftak\xc4\x85 lygoje, o 454\xc2\xa0m. pr. m. e. perk\xc4\x97l\xc4\x97 Lygos i\xc5\xbed\xc4\x85 i\xc5\xa1 Delo \xc4\xaf At\xc4\x97nus. Tai prad\xc4\x97jo vadinamosios At\xc4\x97n\xc5\xb3 imperijos laikotarp\xc4\xaf._NEWLINE_\xc5\xa0io laikotarpio prad\xc5\xbeioje kilo didelis nepasitenkinimas At\xc4\x97nais ir daugyb\xc4\x97 sukilim\xc5\xb3 Lesbe, Chijyje, Jonijoje, kuriuos At\xc4\x97nams pavyko numal\xc5\xa1inti. Ta\xc4\x8diau intensyv\xc5\xabs karai 404\xc2\xa0m. pr. m. e. nul\xc4\x97m\xc4\x97 s\xc4\x85jungos panaikinim\xc4\x85. \xc5\xa0i s\xc4\x85junga atsik\xc5\xabr\xc4\x97 377\xc2\xa0m. pr. m. e. kaip Antroji At\xc4\x97n\xc5\xb3 imperija.\n_START_SECTION_\nU\xc5\xbesienio politika\n_START_PARAGRAPH_\nPagrindiniai Delo s\xc4\x85jungos prie\xc5\xa1ai buvo Achemenid\xc5\xb3 imperija ir Spartos vadovaujama Peloponeso lyga. Su pirm\xc4\x85ja Delo s\xc4\x85junga aktyviai kovojo, rengdama ekspedicijas \xc4\xaf Egipt\xc4\x85, Kipr\xc4\x85. 450\xc2\xa0m. su Persija buvo sudaryta Kalijo taika, kuri u\xc5\xbebaig\xc4\x97 ilgalaikius karus ir normalizavo santykius._NEWLINE_Tuo pat metu Delo lyga kovojo su buvusia s\xc4\x85jungininke Sparta, kuri \xc4\xafgijo hegemonij\xc4\x85 Peloponeso pusiasalyje. Tos kovos, prasid\xc4\x97jusios 460\xc2\xa0m. pr. m. e. \xc5\xbeinomos kaip Peloponeso karai. J\xc5\xb3 metu \xc4\xaf At\xc4\x97n\xc5\xb3 pus\xc4\x99 per\xc4\x97jo Megara, o At\xc4\x97nai intensyviai kovojo su kaimynine Bojotija ir Korintija. Peloponeso karas baig\xc4\x97si 404\xc2\xa0m. pr. m. e. visi\xc5\xa1ka Peloponeso lygos pergale ir Delo s\xc4\x85jungos panaikinimu.'